ระเบียบกระทรวงแรงงานระเบียบกระทรวงแรงงานว่าด้วยการรับเงิน การจ่ายเงินและการเก็บรักษาเงินกองทุนเพื่อช่วยเหลือคนหางานไปทำงานในต่างประเทศพ.ศ. ๒๕๔๙ โดยที่เป็นการสมควรปรับปรุงระเบียบกระทรวงแรงงานและสวัสดิการสังคมว่าด้วยการบริหารและการใช้จ่ายเงินกองทุนเพื่อช่วยเหลือคนหางานไปทำงานในต่างประเทศพ.ศ. ๒๕๔๒ เพื่อให้เป็นประโยชน์แก่คนหางานโดยการขยายความคุ้มครองและเพิ่มสิทธิประโยชน์ให้เหมาะสมยิ่งขึ้นอาศัยอำนาจตามความในมาตรา๕ และมาตรา ๕๒ วรรคสาม แห่งพระราชบัญญัติจัดหางานและคุ้มครองคนหางาน พ.ศ. ๒๕๒๘ แก้ไขเพิ่มเติมโดยพระราชบัญญัติจัดหางานและคุ้มครองคนหางาน(ฉบับที่ ๒) พ.ศ. ๒๕๓๗ รัฐมนตรีว่าการกระทรวงแรงงาน โดยความเห็นชอบของรัฐมนตรีว่าการกระทรวงการคลังจึงวางระเบียบไว้ ดังต่อไปนี้ข้อ๑ ระเบียบนี้เรียกว่า ระเบียบกระทรวงแรงงานว่าด้วยการรับเงิน การจ่ายเงินและการเก็บรักษาเงินกองทุนเพื่อช่วยเหลือคนหางานไปทำงานในต่างประเทศพ.ศ. ๒๕๔๙ข้อ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ๓ บรรดาระเบียบหรือคำสั่งอื่นใดที่ขัดหรือแย้งกับระเบียบนี้ให้ใช้ระเบียบนี้แทนข้อ๔ ในระเบียบนี้กองทุน หมายความว่า กองทุนเพื่อช่วยเหลือคนหางานไปทำงานในต่างประเทศสมาชิกกองทุน หมายความว่า คนหางานซึ่งตนเองหรือนายจ้างหรือผู้รับอนุญาตจัดหางานเพื่อไปทำงานในต่างประเทศได้ส่งเงินเข้ากองทุนอธิบดี หมายความว่า อธิบดีกรมการจัดหางานข้อ๕ การปฏิบัติการอื่นใดเกี่ยวกับเงินกองทุนที่มิได้กำหนดไว้ในระเบียบนี้ให้นำระเบียบของทางราชการมาใช้บังคับโดยอนุโลมข้อ๖ การใดที่ระเบียบดังกล่าวกำหนดให้เป็นหน้าที่ของหัวหน้ากองคลังพึงปฏิบัติก็ให้เป็นหน้าที่ของหัวหน้าส่วนราชการเทียบเท่ากองซึ่งได้รับมอบหมายให้รับผิดชอบเงินกองทุนข้อ๗ เงินกองทุน ประกอบด้วย(๑)เงินอุดหนุนจากรัฐบาล(๒)เงินที่ผู้รับอนุญาตจัดหางานเพื่อไปทำงานในต่างประเทศ นายจ้าง หรือคนหางานส่งเข้ากองทุนตามพระราชบัญญัติจัดหางานและคุ้มครองคนหางาน พ.ศ. ๒๕๒๘ แก้ไขเพิ่มเติมโดยพระราชบัญญัติจัดหางานและคุ้มครองคนหางาน(ฉบับที่ ๒) พ.ศ. ๒๕๓๗ และตามกฎกระทรวงซึ่งออกตามความในมาตรา ๓๗ แห่งพระราชบัญญัติดังกล่าว(๓)ดอกผลของกองทุน(๔)เงินหรือทรัพย์สินอื่นที่มีผู้อุทิศให้(๕)หลักประกันที่ตกเป็นของกองทุน ตามมาตรา ๓๔ แห่งพระราชบัญญัติจัดหางานและคุ้มครองคนหางานพ.ศ. ๒๕๒๘ แก้ไขเพิ่มเติมโดยพระราชบัญญัติจัดหางานและคุ้มครองคนหางาน (ฉบับที่ ๒)พ.ศ. ๒๕๓๗ข้อ๘ ให้อธิบดีเป็นผู้รักษาการตามระเบียบนี้หมวด ๑การรับเงิน ข้อ๙ การรับเงินตามข้อ ๗ (๒) ให้กรมการจัดหางานรับได้โดยวิธีดังต่อไปนี้(๑)เงินสด(๒)เช็คที่ธนาคารในประเทศไทยเป็นผู้ออกให้สั่งจ่ายในนามกองทุน เป็นเช็คขีดคร่อมและขีดฆ่าคำว่า หรือผู้ถือ(๓)ตั๋วแลกเงินของธนาคารในประเทศไทยสั่งจ่ายในนามกองทุน(๔)ธนาณัติโดยระบุนามอธิบดีเป็นผู้รับเงินกรณีสำนักงานแรงงานไทยสถานเอกอัครราชทูตไทย หรือสถานกงสุลไทยเป็นผู้รับเงินเข้ากองทุนโดยรับจากนายจ้างหรือคนหางานที่ไปทำสัญญาจ้างกับนายจ้างคนใหม่ในต่างประเทศตามมาตรา๔๘/๑ ให้รับเป็นเงินสด โดยเทียบอัตราแลกเปลี่ยนเงินของประเทศนั้น ในขณะรับเงินเข้ากองทุนข้อ๑๐ การรับชำระเงินเข้ากองทุน ให้ส่วนราชการผู้รับเงินออกใบเสร็จรับเงินให้แก่ผู้ชำระเงินทุกครั้งหมวด ๒การเก็บรักษาเงิน ข้อ๑๑ ให้กรมการจัดหางานเปิดบัญชีเงินฝากไว้กับธนาคารที่เป็นรัฐวิสาหกิจคือ บัญชีเงินกองทุนที่ ๑ เป็นบัญชีเงินฝากประเภทออมทรัพย์ บัญชีเงินกองทุนที่ ๒ เป็นบัญชีเงินฝากประเภทกระแสรายวันและบัญชีเงินกองทุนบัญชีที่ ๓ เป็นบัญชีเงินฝากประเภทประจำให้มีบัญชีเงินกองทุนฝากไว้กับธนาคารในต่างประเทศที่มีสำนักงานแรงงานไทยตั้งอยู่ในกรณีที่สำนักงานแรงงานไทยแห่งใดจะมีบัญชีเงินกองทุนมากกว่าหนึ่งบัญชี ให้อยู่ในดุลยพินิจของอธิบดีให้สำนักงานแรงงานไทยมีเงินสดไว้ณ สำนักงาน เพื่อสำรองจ่ายในการช่วยเหลือคนหางานตามที่ระเบียบกระทรวงแรงงาน ว่าด้วยการบริหารกองทุนเพื่อช่วยเหลือคนหางานไปทำงานในต่างประเทศกำหนดโดยเบิกจากบัญชีเงินกองทุนในต่างประเทศตามวรรคสอง ในวงเงินที่อธิบดีกำหนดข้อ๑๒ บรรดาเงินรายรับของกองทุน ให้นำส่งเข้าบัญชีเงินกองทุนบัญชีที่๑ ทั้งจำนวนโดยไม่หักไว้เพื่อการใด ยกเว้น(๑)ดอกเบี้ยเงินฝากจากบัญชีเงินกองทุนบัญชีที่ ๓ ให้คงไว้ในบัญชีเงินกองทุนบัญชีที่ ๓(๒)เงินรายรับในต่างประเทศ ให้นำส่งเข้าบัญชีเงินกองทุนในต่างประเทศ เมื่อรายรับในบัญชีดังกล่าวเกินวงเงินที่อธิบดีกำหนดให้โอนเงินเข้าบัญชีเงินกองทุนบัญชีที่ ๑ และแจ้งให้กรมการจัดหางานทราบภายในห้าวันทำการให้มีเงินในบัญชีเงินกองทุนบัญชีที่๑ เท่าที่จำเป็นเพื่อการใช้จ่าย นอกนั้นให้นำส่งเข้าบัญชีเงินกองทุนบัญชีที่ ๓บัญชีเงินกองทุนบัญชีที่๑ และบัญชีเงินกองทุนในต่างประเทศให้มีวงเงินตามที่อธิบดีกำหนดข้อ๑๓ ให้กรมการจัดหางานและสำนักงานแรงงานไทยมีตู้นิรภัยสำหรับเก็บรักษาเงินของกองทุนโดยตั้งไว้ในที่ปลอดภัยตู้นิรภัยให้มีลูกกุญแจอย่างน้อย ๒ ดอก แต่ละดอกมีลักษณะแตกต่างกันโดยให้กรรมการเก็บรักษาเงินถือคนละดอก ลูกกุญแจตู้นิรภัยให้มี ๒ ชุด ให้กรรมการเก็บรักษาเงิน๑ ชุด อีก ๑ ชุด ให้นำฝากเก็บรักษาในลักษณะหีบห่อกับกองคลัง กรมการจัดหางานหรือสถานเอกอัครราชทูตไทยหรือสถานกงสุลไทยแล้วแต่กรณีข้อ๑๔ ให้เจ้าหน้าที่กรมการจัดหางานซึ่งได้รับมอบหมายให้รับผิดชอบงานกองทุนจัดทำรายงานการรับเงินประจำวันและรายงานเงินคงเหลือประจำวันตามแบบที่ทางราชการกำหนดเป็นประจำทุกวันให้สำนักงานแรงงานไทยจัดทำรายงานเงินคงเหลือประจำวันตามแบบในวรรคหนึ่งเป็นประจำทุกวันที่มีการรับจ่ายเงินหากวันใดไม่มีการรับจ่ายเงินให้หมายเหตุในรายงานเงินคงเหลือประจำวันที่มีการรับจ่ายเงินในวันถัดไปหมวด ๓การจ่ายเงิน ข้อ๑๕ ให้อธิบดีหรือผู้ที่ได้รับมอบหมายเป็นผู้มีอำนาจอนุมัติการจ่ายเงินโดยลงลายมือชื่ออนุมัติในหลักฐานการจ่ายหรือใบสำคัญคู่จ่าย หรือหลักฐานการขอรับชำระหนี้ทุกฉบับหรือลงลายมือชื่อในงบหน้าหลักฐานการจ่ายหรือใบสำคัญคู่จ่ายก็ได้ข้อ๑๖ การจ่ายเงินกองทุนให้จ่ายจากบัญชีเงินกองทุนบัญชีที่๒ หรือบัญชีเงินกองทุนในต่างประเทศที่มีสำนักงานแรงงานไทยตั้งอยู่ ณ ประเทศนั้นในกรณีที่มีสมาชิกกองทุนถูกทอดทิ้งหรือต้องการความช่วยเหลืออยู่ในประเทศที่ไม่มีสำนักงานแรงงานไทยเป็นผู้ดูแลรับผิดชอบให้จ่ายเงินจากบัญชีเงินกองทุนบัญชีที่ ๒ ผ่านไปยังสถานเอกอัครราชทูตไทยหรือสถานกงสุลไทยซึ่งดูแลประเทศนั้นเพื่อจ่ายเงินกองทุนในการช่วยเหลือคนหางานตามที่ระเบียบกระทรวงแรงงาน ว่าด้วยการบริหารกองทุนเพื่อช่วยเหลือคนหางานไปทำงานในต่างประเทศกำหนดไว้ข้อ๑๗ การจ่ายเงินให้กระทำได้โดยวิธีการอย่างใดอย่างหนึ่งดังต่อไปนี้(๑)เงินสด(๒)เช็ค ตั๋วแลกเงิน(๓)ธนาณัติ(๔)โอนเงินผ่านทางธนาคารการโอนเงินผ่านทางธนาคารให้ใช้เอกสารการรับเงินของธนาคารเป็นใบสำคัญคู่จ่ายชั่วคราวได้ข้อ๑๘ การเขียนเช็คสั่งจ่ายเงิน ให้เขียนเช็คสั่งจ่ายเงินในนามเจ้าหนี้หรือผู้มีสิทธิรับเงินและขีดฆ่าคำว่า หรือผู้ถือ ออกข้อ๑๙ การจ่ายเงินจากบัญชีเงินกองทุนบัญชีที่ ๑ จะทำได้เมื่อนำไปเข้าบัญชีเงินกองทุนบัญชีที่๒ บัญชีกองทุนบัญชีที่ ๓ และบัญชีกองทุนในต่างประเทศที่มีสำนักงานแรงงานไทยตั้งอยู่ข้อ๒๐ การจ่ายเงินจากบัญชีเงินกองทุนบัญชีที่๓ เพื่อโอนเงินไปเข้าบัญชีเงินกองทุนบัญชีที่ ๑ให้กระทำได้ในกรณีมีเหตุฉุกเฉินและยอดเงินในบัญชีเงินกองทุนบัญชีที่ ๑ มีน้อยกว่าวงเงินที่มีความจำเป็นเพื่อการใช้จ่ายข้อ๒๑ การสั่งจ่ายเงินจากบัญชีเงินกองทุนบัญชีที่๑ เงินกองทุนบัญชีที่ ๒ และเงินกองทุนบัญชีที่ ๓ ให้มีผู้ลงลายมือชื่อสั่งจ่ายร่วมกันสองฝ่ายฝ่ายละหนึ่งคน คือ อธิบดีหรือรองอธิบดีผู้ที่ได้รับมอบหมายฝ่ายหนึ่งกับผู้ซึ่งอธิบดีมอบหมายอีกฝ่ายหนึ่งข้อ๒๒ การสั่งจ่ายเงินจากบัญชีเงินกองทุนที่อยู่ในต่างประเทศให้อธิบดีกำหนดให้มีผู้ลงลายมือชื่อสั่งจ่ายร่วมกันอย่างน้อยสองคน ซึ่งต้องเป็นข้าราชการพลเรือนสามัญดำรงตำแหน่งไม่ต่ำกว่าระดับ๕ คนหนึ่ง ร่วมกับหัวหน้าสำนักงานแรงงานไทยในประเทศนั้นหมวด ๔การบัญชี ข้อ๒๓ ให้กรมการจัดหางานจัดทำบัญชีเพื่อบันทึกรายการทางการเงินแสดงถึงผลการดำเนินงานและฐานะการเงินของกองทุนโดยถูกต้องตามความเป็นจริงข้อ๒๔ ให้กรมการจัดหางานปิดบัญชีกองทุนตามปีงบประมาณและจัดทำบัญชีตามหลักบัญชีคู่ เกณฑ์คงค้าง ตามหลักการและนโยบายบัญชีสำหรับหน่วยงานภาครัฐผังบัญชีมาตรฐานและมาตรฐานรายงานการเงินที่กระทรวงการคลังประกาศกำหนด โดยส่งงบการเงินประจำปีให้สำนักงานการตรวจเงินแผ่นดินตรวจสอบภายใน๙๐ วัน นับแต่วันสิ้นงวดบัญชี พร้อมทั้งส่งงบการเงินที่สำนักงานการตรวจเงินแผ่นดินตรวจสอบรับรองแล้วเสนออธิบดีเพื่อทราบและส่งสำเนางบการเงินดังกล่าวให้กรมบัญชีกลางและสำนักงบประมาณทราบต่อไปข้อ๒๕ ให้สำนักงานแรงงานไทยจัดทำรายงานการรับจ่ายเงินกองทุนประจำเดือนพร้อมส่งหลักฐานการรับจ่ายเงินให้กรมการจัดหางานภายในวันที่สิบของเดือนถัดไป หากในเดือนใดไม่มีการรับจ่ายเงินจะไม่ทำรายงานการรับจ่ายเงินก็ได้แต่ให้หมายเหตุในรายงานการรับจ่ายเงินกองทุนประจำเดือนที่มีการรับจ่ายเงินเดือนถัดไปให้ทราบด้วยให้ผู้ที่อธิบดีแต่งตั้งให้รับผิดชอบงานกองทุนจัดทำรายงานการรับจ่ายเงินในภาพรวมของกองทุนประจำเดือนเสนออธิบดีเพื่อทราบข้อ๒๖ ให้มีการตรวจสอบภายในเกี่ยวกับการเงิน การบัญชีและการพัสดุของกองทุนแล้วรายงานให้อธิบดีทราบอย่างน้อยปีละครั้งข้อ๒๗ ลูกหนี้รายใดที่ค้างชำระเกินกว่าสองปีขึ้นไปนับแต่วันที่ถึงกำหนดชำระ ให้กองทุนตั้งสำรองหนี้สูญเท่ากับจำนวนหนี้สินนั้นข้อ๒๘ ลูกหนี้รายใดไม่อยู่ในฐานะที่ชำระหนี้ได้เช่น ล้มละลาย หรือเป็นหนี้ที่ค้างชำระเกินสิบปีขึ้นไป และไม่สามารถเรียกร้องให้ชำระหนี้ได้ให้จำหน่ายออกจากบัญชีเป็นหนี้สูญ โดยให้ขอทำความตกลงกับกระทรวงการคลังเป็นกรณีๆ ไปประกาศ ณ วันที่ ๒๘มีนาคม พ.ศ. ๒๕๔๙สมศักดิ์ เทพสุทินรัฐมนตรีว่าการกระทรวงแรงงานวิภา/ผู้จัดทา๑๓ มีนาคม ๒๕๕๕[๑] ราชกิจจานุเบกษาเล่ม ๑๒๓/ตอนที่ ๔๔ ง/หน้า ๓๕/๒๗ เมษายน ๒๕๔๙